Pta-Oos nou al vir week sonder krag(Argieffoto: Unsplash) Inwoners is uiters gefrustreerd oor die benarde kragsituasie in Pretoria-Oos, waar van die buurte al ses dae lank sonder krag sit. ŉ Groot deel van Pretoria-Oos is sedert Saterdagaand sonder krag ná ’n ontploffing by die Wapadrand-substasie. Dele in Faerie Glen, Lombardi en Donkerhoek het teen Vrydagmiddag nog nie krag gehad nie. Inwoners hier sit sonder warm water te midde van die koue front en sakeondernemings trek swaar. Die kragtoevoer is tussen Maandagaand en Dinsdagoggend in groot dele van Wapadrand, Equestria en Silver Lakes herstel. Volgens Phillip Nel, burgemeesterskomiteelid vir nutsdienste by die Tshwane-metroraad, het die tegniese span van die metro se energie-en-elektrisiteitsafdeling Donderdagaand probleme ondervind met die herstel van die kabels. Hulle kon sodoende nie die kragtoevoer na die buurte wat steeds sonder elektrisiteit is, herstel nie. “Ons tegniese span beoog om die herstelwerk teen vanmiddag (Vrydag) 16:00 af te handel en dan die kragtoevoer na al die buurte te herstel,” het Nel gesê. Awie Erasmus, VF Plus-raadslid by die Tshwane-metro, sê die huidige kragprobleem plaas inwoners en sakeondernemings onder geweldige druk. Hy meen die huidige kragprobleem kon voorkom gewees het indien die substasie vroegtydig opgeknap is. “Die substasie is in 2018 ook gedeeltelik deur ŉ brand verwoes en die versekeringsmaatskappy het aan die einde van verlede jaar die eis toegestaan. ŉ Onafgehandelde (uitgestelde) tenderproses het die bywerking gekortwiek wat die Wapadrand-substasie onder druk geplaas het,” sê Erasmus. “Randall Williams, Tshwane-metro se burgemeester, het onderneem om die tenderproses vir die dringende opknapping van die substasie te bespoedig.” Inwoners sonder kragopwekkers moes dae lank in koue water bad en alternatiewe planne maak om kos te maak. Diegene wat van die huis af werk, is ook heeltemal ontwrig. ŉ Inwoner van Silver Lakes het op voorwaarde van anonimiteit gesê die metro se bestuur het hulle deurgaans op die hoogte gehou van die kragsituasie. Dié inwoner se krag is Dinsdagoggend herstel. “Dit was onaangenaam om in die koue en boonop in die donkerte te sit,” vertel die inwoner. Die inwoner vertel van haar vriende in die omgewing moes hul vrieskaste leegmaak omdat hul vleis sleg geword het. “My een vriend wat ŉ restaurant in die gebied besit, trek swaar. Hy moes daagliks minstens R1 800 aan diesel vir sy kragopwekker bestee.” Nel het inwoners versoek om toestelle wat baie krag gebruik vir eers af te skakel om verdere druk op die kragnetwerk te voorkom.